
Parlamentul  României

Camera  Deputaţilor

	COMISIA JURIDICĂ,

DE DISCIPLINĂ ŞI IMUNITĂŢI
Nr. 31/266/2012
	
	COMISIA PENTRU

 industrii  şi servicii

23/79/2012


             PLx. 86/2012                                                           Bucureşti, 12.09.2012

BIROUL PERMANENT
AL

CAMEREI DEPUTAŢILOR

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, vă înaintăm, alăturat Raportul comun asupra proiectului de Lege pentru  modificarea Legii minelor nr.85/2003, transmis cu adresa nr. PL-x.86 din 23 aprilie 2012.
În raport de obiectul şi conţinutul său, proiectul legislativ face parte din categoria legilor organice.

                        PREŞEDINTE,                                                    PREŞEDINTE,

                          Iulian Iancu                                                           Daniel Buda

RAPORT  COMUN
asupra proiectului de Lege pentru  modificarea Legii minelor nr.85/2003

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru industrii şi servicii au fost sesizate spre dezbatere în fond, cu proiectul de Lege pentru  modificarea Legii minelor nr.85/2003, transmis cu adresa nr. PL.x 86 din 23 aprilie 2012. 

Conform prevederilor art. 75 alin.(1) din Constituţia României, republicată şi ale art.92 alin. (9) pct.2 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră Decizională.
 Senatul în calitate de primă Cameră sesizată, a adoptat această iniţiativă legislativă  în şedinţa din 10 aprilie 2012.

           Consiliul Legislativ a avizat favorabil proiectul de lege cu unele observaţii şi propuneri, conform avizului transmis comisiei cu adresa nr. 1123/21.10.2011.

Proiectul legislativ are ca obiect de reglementare modificarea Legii minelor nr. 85/2003, cu modificările şi completările ulterioare, în sensul prevederii ca anumite resurse minerale care, în prezent, se află în domeniul public al statului, să aparţină domeniului public al unităţilor administrativ teritoriale în raza cărora se află, astfel încât respectivele unităţi administrativ-teritoriale să poată obţine venituri din folosirea lor.
   Comisia pentru buget, finanţe şi bănci, nu susţine adoptarea acestei propuneri legislative transmiţând aviz negativ cu adresa nr. 92/31.07.2012.

             Guvernul României prin punctul său de vedere transmis cu adresa nr.2720 din 28.11.2011, nu susţine adoptarea acestei  iniţiative legislative, întrucât încalcă prevederile art.15 alin.(1) din Legea nr. 500/2002 privind finanţele publice.


Totodată, art. 13 din Legea responsabilităţii fiscal-bugetare nr. 69/2010 prevede că: “ În cazurile în care se fac propuneri de acte normative care conduc la diminuarea veniturilor bugetare, se va elabora fişa financiară potrivit prevederilor art.15 din Legea nr. 500/2002”.
În conformitate cu prevederile art.61 din  Regulamentul Camerei Deputaţilor, republicat, cu modificările ulterioare, membrii celor două comisii au examinat iniţiativa legislativă după cum urmează:

Membrii Comisiei juridice, de disciplină şi imunităţi au examinat iniţiativa legislativă în şedinţa din 28 august 2012.

La dezbateri au fost prezenţi 18 deputaţi din totalul de 22 membri ai Comisiei juridice, de disciplină şi imunităţi. La lucrările comisiei a participat, în calitate de invitat, din partea Agenţiei Naţionale pentru Resurse Minerale domnul Ştefan Hîrşu, expert.
Membrii Comisiei pentru industrii şi servicii au examinat iniţiativa legislativă în şedinţa din 11 septembrie 2012. La dezbateri au fost prezenţi 28 de deputaţi din totalul de 28 de deputaţi membri ai comisiei. 
La lucrările comisiei a participat, în calitate de invitaţi, din partea Ministerul Economiei, Comerţului şi Mediului de Afaceri  domnul director general Găman Sorin, iar din partea Agenţiei Naţionale pentru Resurse Minerale domnul consilier Paiazen Ninel.

În urma dezbaterilor membrii celor două comisii au hotărât cu majoritate de voturi, să propună plenului Camerei Deputaţilor spre dezbatere şi adoptare Raportul de respingere a proiectului de Lege pentru modificarea Legii minelor nr. 85/2003, întrucât schimbarea regimului juridic al anumitor categorii de resurse minerale nu este oportună, nici din punct de vedere al compensării statului român ca urmare a diminuării rezervelor de aceste resurse minerale, şi nici din punct de vedere al eficienţei gestionării acestor bunuri publice.

Totodată, având în vedere obiectul principal al iniţiativei legislative, constând în trecerea din domeniul public al unităţilor administrativ-teritoriale a anumitor resurse minerale, acestea ar trebui să fie cuprinse (şi) într-o lege de modificare şi/sau completare a Legii nr. 213/1998 privind bunurile proprietate publică, sau prezenta iniţiativă ar trebui să includă modificările ce sunt aduse actului normativ menţionat. 

În raport de obiectul şi conţinutul său, proiectul de Lege face parte din categoria legilor organice.
                        PREŞEDINTE,                                                  PREŞEDINTE,

                          Iulian Iancu                                                        Daniel Buda
Consilier parlamentar,

   Viorica Petraşcu

Consilier parlamentar,

    Iuliana Fuiorea

